 ممبئي (ويب ڊيسڪ) بالي ووڊ اداڪار ريٿڪ روشن جي ڀيڻ سنينا روشن پنهنجي ڀاءُ ۽ گھروارن تي الزام لڳائيندي چيو آهي ته مسلمان شخص سان محبت ڪرڻ سبب نه رڳو گھر وارن منهنجي زندگي دوزخ بڻائي پر منهنجي پيءُ به مون تي هٿ کنيو. بالي ووڊ جي ناليواري هدايتڪار راڪيش روشن جي نياڻي ۽ سپر اسٽار ريٿڪ روشن جي ڀيڻ سنينا روشن پنهنجن گھروارن جي حقيقت ٻڌائيندي روشن ڪٽنب جي اهڙن رازن تان پڙدو ڦاش ڪيو آهي جن سبب هن جي سموري خاندان ۾ ٿرٿلو مچي  ويو آهي. سنينا روشن تازو ئي هڪ انٽرويو دوران پنهنجي خاندان بابت انڪشاف ڪندي چيو آهي ته کيس مسلمان شخص سان محبت جي سزا ڏني پئي وڃي. سنينا روشن چيو ته کيس گذريل سال مسلمان صحافي روحيل امين سان محبت ٿي وئي هئي، پر منهنجي پيءُ روهيل جي مذهب سبب منهنجي محبت جي خلاف هو. مسلمان شخص سان محبت ڪرڻ سبب نه رڳو منهنجي والد مونکي چماٽ هنئي پر روهيل کي دهشتگرد به قرار ڏنو جيڪو بلڪل ڪوڙ آهي، ڇو جو جيڪڏهن روهيل دهشتگردي هجي ها ته آزاد نه گھمي سگھي ها ۽ نه ئي ميڊيا ۾ ڪم ڪري ها. هن پنهنجي ۽ روهيل جي ملاقات بابت ٻڌائيندي چيو ته روهيل سان گذريل سال فيسبڪ ذريعي ملي هيس گھر وارن جي مخالفت سبب هو پنهنجو گھر ڇڏي اپارٽمنٽ ۾ رهڻ لڳي. سندس چوڻ هو ته منهنجو پيءُ ۽ ڀاءُ ٻئي نه پيا چاهين ته آئون روهيل سان ملان، منهنجي گھر وارن منهنجي زندگي دوزخ بڻائي ڇڏي آهي ۽ هاڻي مون کان اهو برداشت نٿو ٿي. آئون روهيل سان رهڻ چاهيان ٿي، پر هو مسلمان آهي تنهنڪري منهنجا گھروارا کيس قبول ناهن ڪري رهيا. ان معاملي تي ريٿڪ روشن جي راءِ بابت سندس چوڻ هو ته هن جو ڀاءُ به پيءُ جو ساٿ ڏئي رهيو آهي، ريتڪ روشن مون سان واعدو ڪيو هو ته مونکي ڌار گھر وٺي ڏيندو پر نه ڏنو ۽ جڏهن آئون پان پنهنجي لاءِ پارٽمنٽ ورتو ته هن اهو چئي ڪرايو ڏيڻ کان انڪار ڪري ڇڏيو ته هر مهيني اڍائي لک ڏيڻ هن جي وس جي ڳالهه ناهي. ريٿڪ روش جي ڀيڻ ڇيو ته ڪنگنا رناوت کان مدد گھرڻ ويس ڇو جو ڪنگنا عورتن جي طاقت جي نمائندگي ڪندي آهي، آئون به عورتن جي ۽ ڪنگنا جي حمايت ڪندي آهيان، ڪنگنا به مون لاءِ انصاف چاهي ٿي ۽ آئون به. سنينا پنهنجي ڀاءُ ريٿڪ روشن ۽ ڪنگنا رناوت وچ ۾ ٽن ورهين کان هلندڙ ويڙهه جي بابت چيو ته ان بابت گھڻي خبر ناهي پر ايتري خبر آهي ته جتي دونهون هوندو آهي اتي باهه به هوندي آهي.